**Príloha č. 1 k Správe o stave implementácie EŠIF k 31.12.2015**

**Správa o stave plnenia ex ante kondicionalít k 31. 12. 2015**

**Bratislava, marec 2016**

**Obsah**

[Zoznam použitých skratiek 3](#_Toc445804418)

[Úvod 4](#_Toc445804419)

[1. Vyhodnotenie plnenia EAK 5](#_Toc445804420)

[1.1. Plnenie na úrovni kritérií 6](#_Toc445804421)

[1.2. Vývoj plnenia od prijatia Partnerskej dohody/operačného programu 6](#_Toc445804422)

[1.3. Prognóza vývoja do pol roka 2016 9](#_Toc445804423)

[1.4. Identifikácia možných rizík a priradenie miery rizika 9](#_Toc445804424)

[1.4.1. Oblasti s najvyššou mierou rizika 9](#_Toc445804425)

[1.4.2. Oblasti so strednou mierou rizika 10](#_Toc445804426)

[1.4.3. Oblasti s najnižšou úrovňou rizika 10](#_Toc445804427)

[2. Stav plnenia jednotlivých EAK 11](#_Toc445804428)

[2.1 Stav plnenia tematických EAK 11](#_Toc445804429)

[2.2 Stav plnenia všeobecných EAK 18](#_Toc445804430)

[Záver 21](#_Toc445804431)

Zoznam použitých skratiek

AP Akčný plán

CEF Nástroj na prepájanie Európy (Connecting Europe Facility)

CKO Centrálny koordinačný orgán

EAK Ex ante kondicionalita

EFRR Európsky fond regionálneho rozvoja

EIA(SEA) (Strategické) hodnotenie vplyvov na životné prostredie

EK Európska komisia

ESO Efektívna, spoľahlivá a otvorená VS

EŠIF Európske štrukturálne a investičné fondy

IS SAMA Informačný systém Slovak Aid Monitoring Authority

IP Investičná priorita

KF Kohézny fond

MDVRR SR Ministerstvo dopravy, výstavby a regionálneho rozvoja SR

MF SR Ministerstvo financií SR

MH SR Ministerstvo hospodárstva SR

MPSVR SR Ministerstvo práce, sociálnych vecí a rodiny SR

MŠVVŠ SR Ministerstvo školstva, vedy a výskumu SR

MŽP SR Ministerstvo životného prostredia SR

NÚ Národná úroveň

OP Operačný program

OP TP Operačný program Technická pomoc

ORRRP Odbor rodovej rovnosti a rovnosti príležitostí

OVP Odborné vzdelávanie a príprava

PA Plánovaná aktivita

PD SR Partnerská dohoda SR na roky 2014 – 2020

RIA Hodnotenie dopadov regulačného rámca (Regulatory Impact Assessment)

RIS3 Stratégia výskumu a inovácií pre inteligentnú špecializáciu

SBA Small Business Act (zákon o malých a stredných podnikoch)

SFC Systém riadenia fondov európskeho spoločenstva

ÚOŠS Ústredné orgány štátnej správy

ÚVO Úrad pre verejné obstarávanie

UNDP Rozvojový program OSN

VS Verejná správa

Úvod

Ex ante kondicionality (EAK) sú predbežné podmienky, ktorých splnením Európska komisia (EK) podmienila prijatie Partnerskej dohody SR na roky 2014 – 2020 (PD SR) a operačných programov (OP), predstavujú preddefinované nevyhnutné kritérium, ktoré je potrebné splniť najneskôr v termíne do 31. 12. 2016. Predstavujú jeden z hlavných pilierov výsledkovo orientovanej politiky súdržnosti a ich zámerom je účinne a efektívne napĺňať ciele stratégie Európy 2020 na úrovni členských štátov. EAK sú podmienkou prijatia komplexných a časovo náročných opatrení, ktoré si vyžadujú najmä vypracovanie nových národných stratégií, politík, ako aj novelizáciu niektorých zákonov.

Presnosť plnenia jednotlivých termínov plánovaných aktivít z akčných plánov EAK je sledovaná na národnej úrovni ktorú monitoruje Centrálny koordinačný orgán (CKO) ako aj na úrovni EK, ktorá posudzuje vecný súlad a relevantnosť plnenia EAK. EAK sa považuje za splnenú len vtedy, ak sú splnené všetky jej kritériá, a toto splnenie je verifikované zo strany EK. Pre úspešné zavŕšenie procesu verifikácie má EK právo požadovať od členského štátu dodatočné informácie, vysvetlenia či dokonca opatrenia. Ak je splnené minimálne jedno kritérium z EAK, považuje sa za čiastočne splnenú. Nesplnená EAK nevykazuje plnenie žiadneho kritéria.Lehoty, v ktorých je EK povinná uskutočniť proces verifikácie EAK, ktorú členský štát deklaroval za splnenú na národnej úrovni, platný právny rámec EU neustanovuje.

CKO Úradu vlády SR (ÚV SR) ako národný koordinátor EAK na základe podkladov od gestorov jednotlivých EAK a riadiacich orgánov s údajmi k 31. 12. 2015 vypracoval materiál - Správu o stave EAK k 31. 12. 2015, ako prílohu k Správe o stave implementácie EŠIF. Vyhodnotenie plnenia EAK a odpočty plnenia opatrení akčného plánu pre splnenie EAK predložili na CKO gestori EAK v zmysle úlohy B.1 z uznesenia vlády č. 381/2014 zo dňa 20. 08. 2014.

Materiál obsahuje informácie o plnení EAK, vyhodnocuje pokrok ich plnenia od prijatia Partnerskej dohody SR na roky 2014 – 2020/ operačných programov. Pri tzv. tematických EAK, ktoré majú sektorový charakter a viažu sa len na niektoré alebo jeden operačný program, sa posun v plnení počíta od termínu prijatia relevantných operačných programov. Pri tzv. všeobecných (prierezových) EAK sa posun v plnení počíta od prijatia PD SR.

V nadväznosti na zdĺhavý proces preukázania plnenia EAK ako aj z aspektu rôznorodosti a širokospektrálnosti ich vecného obsahu CKO identifikoval a priradil rôznu mieru rizika nesplneným EAK a zadefinoval ich najrizikovejšie oblasti. Vzhľadom na rozsah a širokú škálu jednotlivých aktivít, najmä s prihliadnutím na problematiku prijatia komplexných a časovo náročných opatrení EAK, ktorých riešenie je komplikované - rizikové, a to vzhľadom k situácii na národnej úrovni, ako aj z pohľadu procesu vyjednávania s EK, je potrebné EAK venovať náležitú pozornosť.

1. Vyhodnotenie plnenia EAK

Nasledujúca tabuľka poskytuje prehľad všetkých EAK, ku ktorým sa SR zaviazala, s popisom aktuálneho stavu plnenia, označením gestora a plánovaného termínu jej naplnenia.

*Tabuľka č. 1 Prehľad plnenia EAK v SR*

|  |  |  |  |  |
| --- | --- | --- | --- | --- |
| **Kód**[[1]](#footnote-1) | **Skrátený názov EAK** | **Stav plnenia** | **Gestor** | **Termín plnenia** |
| **T 1.1** | **Výskum a inovácie** | **čiastočne** | **MŠVVŠ SR, MH SR** | **N/A**[[2]](#footnote-2) |
| **T 1.2** | **Výskum a inovačná infraštruktúra** | **Nie** | **MŠVVŠ SR a MH SR** | **N/A** |
| T 2.1 | Digitálny rast | áno | MF SR | --- |
| T 2.2 | Infraštruktúra sietí novej generácie | áno | MF SR | --- |
| **T 3.1** | **Podpora podnikania** | **čiastočne** | **MH SR a MV SR** | **01.03.2016** |
| T 4.1 | Energetická účinnosť | áno | MH SR | --- |
| T 4.2 | Výroba tepla a elektriky | áno | MH SR | --- |
| T 4.3 | Obnoviteľné zdroje energie | áno | MH SR | --- |
| T 5.1 | Predchádzanie rizikám a jeho riadenie | áno[[3]](#footnote-3) | MŽP SR a MV SR | --- |
| T 6.1 | Vodné hospodárstvo | áno[[4]](#footnote-4) | MŽP SR | --- |
| T 6.2 | Odpadové hospodárstvo | áno[[5]](#footnote-5) | MŽP SR | --- |
| T 7.1 | Cestná doprava | čiastočne | MDVRR SR | 31.12.2016 |
| T 7.2 | Železničná doprava | čiastočne | MDVRR SR | 31.12.2016 |
| T 7.3 | Iné druhy dopravy | čiastočne | MDVRR SR | 31.12.2016 |
| T 8.1 | Aktívna politika trhu práce | áno[[6]](#footnote-6) | MPSVR SR | --- |
| T 8.2 | Samostatná zárobková činnosť, podnikanie a zakladanie podnikov | áno | MH SR | --- |
| T 8.3 | Reforma inštitúcií trhu práce | áno[[7]](#footnote-7) | MPSVR SR a ÚPSVR SR | --- |
| T 8.4 | Aktívne a zdravé starnutie | áno | MPSVR SR a ÚPSVR SR | --- |
| T 8.6 | Iniciatíva zamestnanosti mladých | áno | MPSVR SR | --- |
| T 9.1 | Znižovanie chudoby | čiastočne | MPSVR SR | 31.03.2016 |
| T 9.2 | Politika začlenenia Rómov | áno[[8]](#footnote-8) | ÚSVRK | --- |
| T 9.3 | Zdravie | áno[[9]](#footnote-9) | MZ SR | --- |
| T 10.1 | Predčasné ukončovanie školskej dochádzky | áno[[10]](#footnote-10) | MŠVVŠ SR | --- |
| T 10.2 | Vyššie vzdelávanie | čiastočne[[11]](#footnote-11) | MŠVVŠ SR | 31.03.2016 |
| T 10.3 | Celoživotné vzdelávanie | áno[[12]](#footnote-12) | MŠVVŠ SR | --- |
| T 10.4 | Odborné vzdelávanie | áno[[13]](#footnote-13) | MŠVVŠ SR | --- |
| **T 11** | **Verejná správa** | **čiastočne** | **MV SR** | **30.06.2016** |
| V 1 | Nediskriminácia | čiastočne | MPSVR SR | 30.06.2016 |
| V 2 | Rodová rovnosť | čiastočne | MPSVR SR | 30.06.2016 |
| V 3 | Zdravotné postihnutie | čiastočne | MPSVR SR | 30.06.2016 |
| V 4 | Verejné obstarávanie | čiastočne[[14]](#footnote-14) | ÚVO, ÚV SR, MV SR | 31.08.2016 |
| V 5 | Štátna pomoc | čiastočne | Protimonopolný úrad SR | 31.03.2016 |
| V 6 | EIA/SEA | áno[[15]](#footnote-15) | MŽP SR | --- |
| V 7 | Štatistické systémy a ukazovatele výsledkov | čiastočne | ÚV SR a RO | 30.06.2016 |
| EPFRV 4.1 | Dobrý poľnohospodársky a environmentálny stav | áno | MPRV SR | --- |
| EPFRV 4.2 | Minimálne požiadavky na hnojivá a prípravky | áno | MPRV SR | --- |
| EPFRV 4.3 | Iné príslušné vnútroštátne normy | áno | MPRV SR | --- |

Stav plnenia EAK, ktorých je v SR 37, môžeme zhrnúť nasledovne:

Splnené[[16]](#footnote-16) EAK: 22   
EAK je splnená, ak sú všetky kritériá splnené.

Čiastočné splnené EAK: 14

V prípade splnenia aspoň jedného kritéria je EAK v stave čiastočného plnenia.

Nesplnené EAK: 1

Nesplnená EAK nevykazuje plnenie ani jedného kritéria.

V poslednej správe o stave plnenia EAK ktorá hodnotila stav EAK k 30. 06. 2015, bolo zaznamenaných 14 EAK ako splnených. K 31. 12. 2015 prišlo k pokroku v plnení jednotlivých EAK, aktuálne evidujeme 22 splnených EAK, čo môžeme vyhodnotiť za polročné obdobie ako priaznivý nárast počtu splnených EAK.

Pri určovaní miery rizikovosti čiastočne nesplnených a nesplnených EAK, sa prihliadalo najmä na termín plnenia kritérií, počet, charakter, a opakované časové posuny termínov plnenia plánovaných aktivít zo strany gestora.

Výsledná priradená miera rizika je v tabuľke odlíšená nasledovne:

Oblasti s najvyššou mierou rizika

Oblasti so strednou mierou rizika

Oblasti s najnižšou mierou rizika

Bližší popis skutočností vedúcich k priradeniu najvyššej a strednej miery rizika konkrétnych EAK je obsahom podkapitoly 1.4.1.

* 1. Plnenie na úrovni kritérií

Aktuálne je zo 77 kritérií Tematických EAK splnených 59 kritérií.

Aktuálne je zo 17 kritérií Všeobecných EAK splnených 10 kritérií.

* 1. Vývoj plnenia od prijatia Partnerskej dohody/operačného programu

Súčasťou PD SR/OP je vyhodnotenie plnenia EAK spolu s akčnými plánmi. Aktuálny stav plnenia EAK je porovnávaný so stavom plnenia z PD SR pri všeobecných (prierezových) EAK a pri tematických (sektorových) EAK so stavom schváleným v OP.

Všeobecné EAK

V rámci všeobecných EAK bolo od prijatia PD SR (20. 06. 2014) Komisiou verifikované plnenie len jedného kritéria, a to EAK EIA/SEA. V rámci kritéria bola prijatá novelizácia   
zákona č. 24/2006 Z. z. o posudzovaní vplyvov na životné prostredie, boli zavedené opatrenia   
na podporu uplatňovania smernice EIA a vydané metodické usmernenia pre prebiehajúce procesy posudzovania vplyvov na životné prostredie. K posunu plnenia na národnej úrovni došlo u viacerých kritérií. Vyhodnotenia plnenia týchto kritérií boli zaslané EK. Komisia zaslala súhlasné stanovisko a potvrdila splnenie opatrenia na zabezpečenie účinného uplatňovania smerníc EIA a SEA. K splneniu EAK EIA/SEA bolo potrebné ukončiť školenia reflektujúce príslušné legislatívne úpravy. Školenia, prostredníctvom ktorých bolo zabezpečené vyškolenie všetkých orgánov štátnej správy, ktoré plnia povinnosti na úseku posudzovania vplyvov na životné prostredie, boli vykonané do konca roku 2015, čím bolo predmetné kritérium splnené do stanoveného termínu k 31. 12. 2015.

Pri EAK Nediskriminácia, Rodová rovnosť a Zdravotné postihnutie bolo spolu vykázané splnenie štyroch kritérií. V rámci týchto EAK boli vypracované plány vzdelávania, boli prijaté opatrenia na zabezpečenie sledovania vykonávania článku 9 Dohovoru OSN o právach osôb so zdravotným postihnutím, bola vypracovaná Celoštátna stratégia ochrany a podpory ľudských práv v Slovenskej republike. Zostáva ešte dopracovať zabezpečenie odbornej prípravy pre zamestnancov orgánov zapojených do riadenia a kontroly EŠIF v oblasti práva a politiky Únie v oblasti nediskriminácie a rodovej rovnosti. Vypracovanie stratégie školenia a informovania zamestnancov zapojených do využívania fondov je plánované v prvom štvrťroku roku 2016.

Významný posun nastal aj v plnení vykázanom na národnej úrovni v oblasti Verejného obstarávania, zatiaľ však plnenie nebolo verifikované EK. Bola podpísaná Dohoda o spolupráci medzi CKO a ÚVO, v rámci Systému riadenia EŠIF bola zavedená analýza rizík pri výkone VO, boli vypracované kontrolné zoznamy pre kontrolu RO. Ďalej boli pripravené jednotné pravidlá a požiadavky na VO, zavedená povinná ex ante kontrola dokumentácie zo strany RO. Bola podpísaná Dohoda o spolupráci s PMÚ, vydané boli výkladové stanoviská ÚVO ku konfliktu záujmov. Zavedené boli opatrenia pre transparentné postupy prideľovania zákaziek, na zabezpečenie odbornej prípravy zamestnancov a na zabezpečenie administratívnej kapacity na vykonávanie pravidiel Únie o VO. V oblasti legislatívy bol prijatý nový zákon o verejnom obstarávaní, ktorý transponuje novoprijaté smernice EÚ do právneho poriadku Slovenskej republiky. Zákon bol schválený poslancami Národnej rady Slovenskej republiky 18. 11. 2015 a 03. 12. 2015 bol vyhlásený v zbierke zákonov Slovenskej republiky. Pre účely koordinácie bol v Systéme riadenia EŠIF s účinnosťou od 30. 11. 2015 zriadený Koordinačný výbor pre spoluprácu pri kontrole verejného obstarávania, ktorého predsedom je ÚVO.

V oblasti štátnej pomoci prišlo k presunu kompetencií koordinátora štátnej pomoci z Ministerstva financií SR na Protimonopolný úrad SR. Bolo zriadené centrálne webové sídlo s aktuálnymi informáciami v oblasti štátnej pomoci a vykonané boli školenia k uplatňovaniu pravidiel EÚ o štátnej pomoci. Zaviedol sa systém šírenia a výmeny informácií pre zamestnancov zodpovedných za uplatňovanie pravidiel štátnej pomoci a vybudovala sa sieť kontaktných osôb pre oblasť štátnej pomoci. Bola tiež predložená stratégia odbornej prípravy pre nové pravidlá štátnej pomoci. Dňa 31. 07. 2015 gestor dodatočne vykázal aj prijatie zákona o štátnej pomoci. Novela zákona o štátnej pomoci bola prijatá, zákon bol v NR SR schválený   
10. 11. 2015, prezidentom podpísaný 26. 11. 2015 a následne bol zaslaný na zverejnenie do Zbierky zákonov. V súlade s novým zákonom o štátnej pomoci a nadobudnutím jeho účinnosti od 01. 01. 2016, bude zriadený centrálny register na evidenciu minimálnej pomoci a štátnej pomoci. Bol zavedený systém šírenia a výmeny informácií orgánov zodpovedných za uplatňovanie pravidiel o štátnej pomoci, bola zavedená stratégia odbornej prípravy pre nové pravidlá štátnej pomoci. Priebežne prebieha dopĺňanie administratívnych kapacít, bude vykonané najneskôr do konca marca 2016.

Zo 41 zadefinovaných plánovaných aktivít v akčnom pláne bolo splnených 27 plánovaných aktivít, z toho plnenie 3 je potvrdené EK, ostatné sú vykázané ako splnené na národnej úrovni.

Tematické EAK

V oblasti výskumu a inovácií bol vypracovaný Akčný plán implementácie RIS3 pre roky   
2015 – 2016. Dopracovanie AP RIS3 sa predpokladá do polovice apríla 2016.

V oblasti podnikania s prihliadnutím na iniciatívu „Small Business Act“ bol vypracovaný Zákon o podpore MSP. Mechanizmus na monitorovanie realizácie opatrení SBA a na posudzovanie vplyvu na MSP by mal byť funkčný od 01. 03. 2016.

V oblasti riadenia rizík bola dopracovaná Stratégia adaptácie SR na nepriaznivé dôsledky zmeny klímy a vypracovaný dokument Národná stratégia manažmentu bezpečnostných rizík Slovenskej republiky. V sektore vodného hospodárstva bol prijatý zákon č. 364/2004 Z. z. o vodách.

V sektore odpadového hospodárstva bol vládou SR schválený Program odpadového hospodárstva Slovenskej republiky na roky 2016 – 2020. V oblasti dopravy bol vypracovaný Strategický plán rozvoja dopravnej infraštruktúry SR do roku 2020 (fáza I) a v oblasti cestnej dopravy bol vypracovaný strategický plán rozvoja a údržby ciest II. a III. triedy a Implementačný plán projektov financovaných z KF, EFRR a CEF.

V oblasti podpory udržateľnosti, kvality zamestnanosti a mobility pracovnej sily bola prijatá Národná stratégia zamestnanosti; vypracovaná bola analýza mechanizmov podporujúcich rozvoj zamestnanosti. Ďalej bol ukončený národný projekt „Sieťovanie a rozvoj verejných služieb zamestnanosti“ a vykonané boli rôzne školenia v tejto oblasti. Bola prijatá Národná rámcová stratégia podpory sociálneho začlenenia a boja proti chudobe, vypracovaná stratégia a revidovaný národný akčný plán dekády začleňovania rómskej populácie 2005 – 2015 ako aj Stratégia Slovenskej republiky pre integráciu Rómov do roku 2020. Atlas rómskych komunít 2004, bol vytvorený s cieľom získať dostupné informácie a spracovať komplexnú databázu údajov pre efektívnu realizáciu politík smerujúcich k zlepšeniu postavenia Rómov na Slovensku. V roku 2013 bolo vypracované nové vydanie Atlasu rómskych komunít 2013. V oblasti zdravia bol schválený Akčný plán pre prípravu čiastkových stratégií/nástrojov zmien a dokument „Popis systému monitorovania a kontroly plnenia úloh Strategického rámca starostlivosti o zdravie pre roky 2014 – 2030”. Ďalej boli *v*ypracované čiastkové realizačné stratégie v oblasti verejného zdravia, znižovania spotreby liekov a zvyšovania efektívnosti farmakoterapie ako aj elektronického zdravotníctva.

Pri predčasnom ukončovaní školskej dochádzky bol zavedený rezortný informačný systém  
na zhromažďovanie a analýzu údajov a informácií o predčasnom ukončovaní školskej dochádzky na príslušných úrovniach.V rámci EAK Vyššie vzdelanie bol v spolupráci s MF SR vytvorený model systematického a celoplošného finančného vzdelávania na základe uznesenia vlády SR č. 9 z 8. januára 2014 k Návrhu Koncepcie ochrany spotrebiteľov na finančnom trhu. V rámci problematiky odborného vzdelávania bol schválený návrh nového zákona o OVP, prostredníctvom ktorého budú predstavené prvky duálneho vzdelávania. V oblasti celoživotného vzdelávania boli úspešne ukončené dva kľúčové národné projekty: Tvorba národnej sústavy kvalifikácií a Ďalšie vzdelávanie a poradenstvo pre dospelých, ako nástroj lepšej uplatniteľnosti na trhu práce.

V oblasti verejnej správy bola vypracovaná Koncepcia implementácie systémov riadenia kvality, Koncepcia modernizácie a stabilizácie súdnictva, Koncepcia rozvoja verejného obstarávania. V pôsobnosti Slovak Business Agency bolo vytvorené Centrum lepšej regulácie, ktoré zahájilo činnosť 1.10.2015. Komisii bol zaslaný Akčný plán opatrení, aktivít a nástrojov boja proti korupcii. Aktualizovaná bola jednotná metodika na posudzovanie vybraných vplyvov zavedením systematického merania administratívnych postupov, ktoré sa všeobecne týkajú implementácie RIA. Zároveň bola na úrovni MV SR vypracovaná aj Koncepcia vzdelávania vo VS, ktorá okrem oblasti vzdelávania zamestnancov VS zahŕňa aj koncepciu rozvoja zručností a kompetencií štátnych zamestnancov. V októbri 2015 vláda SR schválila Jednotnú stratégiu rozvoja ľudských zdrojov v štátnej správe ako strešný dokument pre zadefinovanie následných koncepčných dokumentov a akčných plánov pripravených v tejto oblasti.

V akčnom pláne na splnenie tematických EAK je spolu zadefinovaných 83 plánovaných aktivít. Z toho k posunu plánovaného termínu plnenia došlo u 28 plánovaných aktivít, 22 je nesplnených a 61 plánovaných aktivít bolo vyhodnotených ako splnených na národnej úrovni.

* 1. Prognóza vývoja do pol roka 2016

Na základe akčných plánov predložených gestormi v rámci vyhodnotenia EAK k 31. 12. 2015 možno predpokladať splnenie nasledujúcich EAK.

Všeobecné EAK:

Nediskriminácia, Rodová rovnosť, Zdravotné postihnutie, Štátna pomoc a Štatistické systémy a ukazovatele výsledkov.

Tematické EAK:

3.1 Podpora podnikania, 5.1 Predchádzanie rizikám a jeho riadenie, 9.1 Znižovanie chudoby, 10.2 Vyššie vzdelávanie, 11 Verejná správa.

* 1. Identifikácia možných rizík a priradenie miery rizika

Predkladaný materiál informuje o plnení EAK k 31. 12. 2015, pričom posun v plnení najrizikovejších oblastí je popísaný v poznámkach pod čiarou.

* + 1. Oblasti s najvyššou mierou rizika

**Tematické EAK T 1.1 Výskum a inovácie a T 1.2 Výskum a inovačná infraštruktúra**

Medzi najrizikovejšie možno zaradiť EAK Výskum a inovácie a Výskum a inovačná infraštruktúra. Splnenie týchto EAK vyžaduje predloženie **akčného plánu implementácie** **RIS3 (regionálna stratégia inteligentnej špecializácie)** na rokovanie vlády SR a potvrdenie súladu materiálu po vecnej stránke z pohľadu Komisie s plnením EAK. Dňa 25. 03. 2015 gestor predložil materiál na medzirezortné pripomienkové konanie. Akčný plán implementácie Stratégie výskumu a inovácií pre inteligentnú špecializáciu SR pre roky 2014 – 2016 bol   
po úprave schválený Radou vlády SR pre vedu, techniku a inovácie dňa   
04. 09. 2015. Dopracovaniu AP RIS3 bude predchádzať ďalšia komunikácia s EK v januári 2016. Dopracovaný AP RIS3 bude následne predložený na rokovanie vlády SR.

Gestori zatiaľ nedokážu stanoviť nový plánovaný termín splnenia do akčného plánu na predloženie materiálu na rokovanie vlády SR a tým naplánovať splnenie EAK. EK   
vyjadrila nespokojnosť s neplnením termínov stanovených v akčných plánoch (pôvodný termín schválenia RIS3 bol január 2015).

**Tematické EAK T 3.1 Podpora podnikania („Small Business Act“)**

Zvýšenú pozornosť treba venovať plneniu o rok posunutému termínu plnenia na aktivitu „**prijatie zákona o podpore malých a stredných podnikov**“. Zákon má zabezpečiť systémový rámec podpory MSP a zaviesť mechanizmus na monitorovanie realizácie opatrení Iniciatívy „Small Business Act“ pre Európu a na posudzovanie vplyvu na MSP. V OP Výskum a inovácie sme sa zaviazali k splneniu tejto aktivity v termíne do 01. 01. 2015. Gestor posunul plnenie o celý rok. Reakcia Komisie na ročný posun splnenia tejto aktivity bola nanajvýš negatívna a vyjadrila výraznú nespokojnosť s vývojom procesu prijatia zákona o MSP ako aj s odôvodnením posunu termínu plnenia. Bude nevyhnutné, aby novostanovený termín bol splnený. Zákon o podpore MSP bol vypracovaný a  predložený na MPK 02. 09. 2015 a 23. 09. 2015 bolo MPK ukončené.V poslednom odpočte gestor posunul termín predloženia návrhu zákona na rokovanie vlády SR do 31. 01. 2016 a schválenie zákona Národnou radou SR 29. 02. 2016. Mechanizmus na monitorovanie realizácie opatrení SBA a na posudzovanie vplyvu na MSP by mal byť funkčný od 01. 03. 2016.

**Tematická EAK T 11 Verejná správa**

EAK Verejná správa obsahuje na úrovni plánovaných aktivít prípravu a prijatie množstva koncepčných, strategických dokumentov a predpokladá prijatie celého radu opatrení, ktoré sa týkajú viacerých subjektov. Z pohľadu komplexnosti možno považovať za vysoko rizikové najmä prijatie **zákona o štátnej službe**. Rizikovosť vyplýva z povahy samotného procesu prijatia zákona ako aj počtu ovplyvnených subjektov, ktorých sa daná problematika dotýka.V októbri 2015 vláda SR schválila Jednotnú stratégiu rozvoja ľudských zdrojov v štátnej správe ako strešný dokument pre zadefinovanie následných koncepčných dokumentov a akčných plánov pripravených v tejto oblasti. Zároveň so schválením Stratégie rozvoja ľudských zdrojov v štátnej správe prijala vláda SR uznesenie, ktoré zaväzuje Úrad vlády SR predložiť návrh nového Zákona o štátnej službe v termíne do 30. 06. 2016 za účelom zabezpečenia splnenia strategických opatrení vyplývajúcich zo Stratégie riadenia ľudských zdrojov v štátnej službe na roky 2015 – 2020.

* + 1. Oblasti so strednou mierou rizika

**Tematické EAK T 7.1, 7.2, 7.3 Cestná, železničná a iné druhy dopravy**

Priradenie strednej úrovne rizika nasledujúcim EAK vychádza z ich naplánovaných termínov plnenia, ktoré sú stanovené až na hraničný termín splnenia všetkých EAK t.j. na koniec roka 2016. V prípade nesúhlasného stanoviska Komisie k plneniu vzniká riziko nesplnenia v najneskoršom možnom termíne (31. 12. 2016). Sledovať priebežné plnenie plánovaných aktivít a posun v rámci týchto EAK je preto nevyhnutné, ako aj priebežná konzultácia s Komisiou o vykonaných čiastkových krokoch v rámci danej aktivity. K priradeniu vyššej miery rizika prispieva aj fakt, že doterajšie termíny vykazuje gestor síce ako splnené, s tým že väčšinou došlo k posunom v pôvodne nastavených termínoch plnenia z OP. Komisii sú priebežne zasielané odpočty prostredníctvom SFC o splnení viacerých opatrení, s termínom do 31.12.2016.

* + 1. Oblasti s najnižšou úrovňou rizika

Všetkým ostatným EAK bola priradená najnižšia miera rizika.

1. Stav plnenia jednotlivých EAK
   1. Stav plnenia tematických EAK

*T 1.1 Výskum a inovácie a T 1.2 Výskumná a inovačná infraštruktúra*

**Čiastočne splnená (1.1), nesplnená (1.2).** Gestormi oboch EAK sú MŠVVŠ SR a MH SR. Hlavný predpoklad splnenia oboch EAK bol splnený vypracovaním a schválením *Stratégie výskumu a inovácií pre inteligentnú špecializáciu SR* (ďalej len „RIS3“) uznesením vlády SR č. 665 zo dňa 13. 11. 2013. Pre splnenie oboch EAK je zároveň potrebné dopracovať finančný rámec s indikatívnymi alokáciami podľa opatrení, zdrojov financovania a typov finančných nástrojov RIS3, ďalej dopracovať systém monitorovania plnenia cieľov RIS 3 a napĺňania merateľných ukazovateľov. Gestori EAK vykazujú splnenie oboch aktivít k termínu   
25. 03. 2015 a to vypracovaním a predložením materiálu „Akčný plán implementácie RIS 3 pre roky 2015 – 2016“ (ďalej len „AP RIS3“) na medzirezortné pripomienkové konanie. Súčasťou materiálu bude aj vypracovanie cestovnej mapy výskumnej infraštruktúry, ktorá bude identifikovať doterajšie národné zariadenia infraštruktúr vhodné pre zapojenie sa do ESFRI. Upravený materiál bol predložený na rokovanie Rady vlády pre vedu, techniku a inovácie a dňa 04. 09. 2015 bol schválený Radou vlády pre vedu, techniku a inovácie. Následne bol AP RIS 3 zaslaný na posúdenie Európskej komisii. Na základe predložených pripomienok zo strany EK sa uskutočnila videokonferencia k vyhodnoteniu pripomienok a ďalšiemu postupu ako aj k predkladaniu jednotlivých častí pre splnenie kritérií priebežne. V mesiacoch október až december 2015 boli kreované tematické pracovné skupiny na obdobie 5 rokov, ktorých základným cieľom je definovanie prepojení medzi oblasťami špecializácie, pričom výsledkom ich práce bolo vytvorenie piatich strategických programov na podporu výskumu a vývoja v oblastiach špecializácie z pohľadu dostupných vedeckých a výskumných kapacít, ktoré konkrétne definujú prepojenia na oblasti hospodárskej špecializácie a perspektívne oblasti špecializácie, čo je v zmysle schválených častí operačného programu jedna z podmienok pre kladné posúdenie plnenia ex ante kondicionality 1.1. Uvedené programy boli schválené s pripomienkami Radou Výskumnej agentúry a Radou Technologickej agentúry dňa 18. 12. 2015 na spoločnom rokovaní. Následne po zapracovaní pripomienok budú programy predložené EK dňa 15. januára 2016 na posúdenie. Vo vzťahu k plneniu ex ante kondicionality 1.2 bol EK predložený pre informáciu dotazník na zber dát pre identifikovanie výskumnej infraštruktúry národného významu, ktorý bude zaslaný relevantným výskumným inštitúciám a štruktúra SK Roadmap. Aktuálne bude EK do konca februára predložená nová verzia AP RIS3 v upravenej štruktúre s doplnenými aktivitami. Predloženiu materiálu na rokovanie vlády SR a dopracovaniu AP RIS3 bude predchádzať ďalšia komunikácia s EK v januári a februári 2016. Dopracovanie AP RIS3 sa predpokladá do polovice apríla 2016. Dopracovaný AP RIS3 bude následne predložený na rokovanie vlády SR. Pôvodný termín z Akčného plánu v rámci operačného programu Výskum a inovácie na splnenie týchto EAK bol január 2015. Keďže gestor nevie garantovať a stanoviť plánované termíny plnenia a  nedisponuje čiastkovým súhlasným stanoviskom EK k obsahu materiálu, považujeme plnenie týchto dvoch EAK **za vysoko rizikové** .

*T 3.1 Vykonali sa konkrétne činnosti na posilnenie presadzovania podnikania s prihliadnutím na iniciatívu „Small Business Act“ (SBA)*

**Čiastočne splnená.** Gestor, ktorým je MH SR, vytvoril Pracovnú skupinu pre problematiku SBA, ktorú tvoria zástupcovia ÚOŠS SR a podnikateľských organizácií. Jej úlohou  
 je monitorovať a hodnotiť pokrok pri implementácii SBA. Tiež sa bude podieľať na šírení informácií týkajúcich sa politík v oblasti MSP a na výmene najlepších osvedčených postupov   
v tejto oblasti. Cieľom pracovnej skupiny je vypracovať odporúčania na zlepšenie uplatňovania SBA, t. j. uplatňovania konkrétnych princípov v podmienkach SR, a tým podporovať MSP v ich podnikateľských aktivitách a vytvárať podmienky na kontinuálne zlepšovanie podnikateľského prostredia. Gestor pracuje na metodike pre aplikovanie MSP testu. Rovnako gestor vypracoval prvú časť Stratégie rozvoja MSP v SR s dôrazom na zvýšenie regionálnej zamestnanosti.

Bol vypracovaný Zákon o podpore MSP a  predložený na MPK. Materiál bol predložený   
na MPK 02. 09. 2015 a 23. 09. 2015 bolo MPK ukončené.Z dôvodu prepracovávania zákona   
na základe vznesených pripomienok a prípravy rozporového konania s MF SR na najvyššej úrovni, bol pôvodný termín 31. 01. 2016 predloženia návrhu zákona na rokovanie vlády SR zmenený na 29. 02. 2016. Mechanizmus na monitorovanie realizácie opatrení SBA a na posudzovanie vplyvu na MSP by mal byť funkčný od marca 2016. V čase schválenia OP bol termín predloženia prijatia zákona stanovený na 01. 01. 2015. Gestor posunul termín plnenia EAK o rok, čo EK vnímala veľmi negatívne a podľa jej vyjadrenia bude prijatie zákona o podpore MSP v novom termíne kľúčové. Plnenie tejto EAK bolo zaradené do oblasti s najvyššou mierou rizika*.* (pozri časť Identifikácia možných rizík a priradenie miery rizika tohto dokumentu).

*T 5.1 Predchádzanie rizikám a riadenie rizika: Existencia národných alebo regionálnych hodnotení rizík na účely riadenia katastrof s ohľadom na prispôsobovanie sa zmene klímy*[[17]](#footnote-17)

**Splnená na národnej úrovni.** Gestormi sú MŽP SR a MV SR. V platnosti je zákon č. 42/1994 Z. z. o civilnej ochrane obyvateľstva v znení neskorších predpisov. Bola vypracovaná Analýza dostupných metód a postupov hodnotenia rizík a tiež doplnenie kvantifikátorov rizika.   
Na základe týchto dokumentov a výberu vhodných postupov, modifikácie a prispôsobenie stanoveným cieľom bola vypracovaná metodika hodnotenia vybraných rizík na vnútroštátnej úrovni. Dopracovaná bola Stratégia adaptácie SR na nepriaznivé dôsledky zmeny klímy. MV SR vypracovalo dokument Národná stratégia manažmentu bezpečnostných rizík Slovenskej republiky. V decembri 2015 bol EK na základe rozhodnutia Európskeho parlamentu a Rady č. 1313/2013/EÚ zo 17. 12. 2013 o mechanizme Únie v oblasti civilnej ochrany, zaslaný dokument s názvom „Posúdenie rizík Slovenskej republiky v súlade s článkom 6 rozhodnutia EP a R č. 1313/2013/EÚ zo 17. 12. 2013 o mechanizme Únie v oblasti civilnej ochrany“.

Táto stratégia je hlavným predpokladom splnenia EAK.

*T 6.1 Vodné hospodárstvo[[18]](#footnote-18)*

**Splnená na národnej úrovni.** Gestorom je MŽP SR. Princíp refundácie nákladov za všetky vodohospodárske služby je splnený, primeraný príspevok za službu spojený s odberom vody na závlahy je súčasťou novely zákona č. 364/2004 Z. z. o vodách v znení neskorších predpisov s účinnosťou od 15. 01. 2015. Cieľom novely zákona o vodách je zabezpečiť pozitívny vplyv   
na všestrannú ochranu vôd, s dôrazom na podzemné vody v chránených vodohospodárskych oblastiach. Má zabezpečiť zvýšenú ochranu vodných zdrojov situovaných na území SR a stanovenie postupov pri využívaní vody, s ohľadom na jej strategický význam pre štát a verejný záujem. Posúdenie splnenia bude zo strany EK vykonané až po predložení plánov manažmentu povodní. Plány manažmentu povodí Dunaja a Visly boli 22. 12. 2015 predložené na schválenie vládou SR. Vodný plán Slovenska bol schválený uznesením vlády SR č. 6/2016 dňa 13. 01. 2016. Dokumenty budú predložené na posúdenie Komisii. Uskutočnením tejto aktivity bude EAK splnená.

*T 6.2 Sektor odpadového hospodárstva[[19]](#footnote-19)*

**Splnená na národnej úrovni.** Gestorom je MŽP SR. Vypracovaná bola správa o pokroku pri plnení cieľov zo smernice 2008/98/ES za roky 2010 až 2012. Taktiež bol prijatý zákon č. 343/2012 Z. z., ktorým sa mení a dopĺňa zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov, ktorým je do legislatívy SR implementovaná smernica o odpade. Uvedený zákon nadobudol účinnosť 01. 01. 2013. Podľa EK prijatie novelizácie uvedeného zákona nie je postačujúce. Ako vhodné na splnenie tohto kritéria sa podľa EK javí využitie ekonomických nástrojov. V tejto súvislosti bol prijatý zákon č. 434/2013 Z. z., ktorým sa mení a dopĺňa zákon č. 17/2004 Z. z. o poplatkoch za uloženie odpadov, ktorý nadobudol účinnosť dňa 01. 01. 2014. Prostredníctvom tejto novelizácie sa upravuje výška a spôsob platby za uloženie odpadov na skládku odpadov s cieľom znížiť množstvo skládkovaného odpadu. V súvislosti s predchádzaním vzniku odpadu vláda SR prijala v decembri 2013 Program predchádzania vzniku odpadu Slovenskej republiky na roky   
2014 – 2018. Zákon č. 79/2015 Z. z - nový zákon o odpadoch, by mal byť účinný   
od 01. 01. 2016. Pripravil sa aj nový Program odpadového hospodárstva na roky 2016 – 2020 s výrazným zameraním na podporu opätovného použitia a recykláciu odpadu.

**Program odpadového hospodárstva Slovenskej republiky na roky 2016 – 2020** bol schválený vládou Slovenskej republiky - Uznesenie vlády Slovenskej republiky č. 562/2015 z 14. 11. 2015 a dňa 06. 11. 2015, bol uverejnený vo Vestníku Ministerstva životného prostredia SR (čiastka 5/2015, ročník XXIII). Splnenie EAK sa podľa aktuálneho akčného plánu predpokladá v januári 2016.

*T 7.1 Doprava a T 7.2 Železničná doprava, T 7.3 Iné druhy dopravy, vrátane vnútrozemských vodných ciest a námornej prepravy, prístavov, multimodálnych spojení a letiskovej infraštruktúry*

**Čiastočne splnená** (7.1., 7.2 a 7.3). Gestorom je MDVRR SR. Na základe dohody s EK je plnenie EAK stanovených pre sektor dopravy, vzhľadom na neexistenciu Dopravného modelu SR a komplexnej dátovej základne, rozdelené do dvoch fáz. Strategický plán rozvoja dopravnej infraštruktúry SR do roku 2020 (fáza I) bol vypracovaný a zaväzuje MDVRR SR pokračovať v začatých aktivitách a dopracovať dopravnú stratégiu o fázu II (Strategický plán rozvoja dopravnej infraštruktúry SR do roku 2030) najneskôr do konca roka 2016. Strategický plán rozvoja dopravnej infraštruktúry SR do roku 2020 (fáza I) a Stratégia rozvoja verejnej osobnej a nemotorovej dopravy SR do roku 2020 boli schválené vládou SR dňa 25. 06. 2014 (UV SR č. 311/2014). Zoznam projektov je súčasťou týchto strategických dokumentov. SEA dokumentov podľa zákona č. 24/2006 Z. z. o posudzovaní vplyvov na životné prostredie bola ukončená a dňa 17. 6. 2014 vydalo MŽP SR záverečné stanovisko. Úplne splnenie EAK v sektore dopravy bude zabezpečené vypracovaním Strategického plánu rozvoja dopravnej infraštruktúry SR do roku 2030 (fáza II) a je naplánované až na koniec roka 2016. Na základe plánovaných termínov plnenia až na konci roka 2016 boli tieto EAK zaradené do oblasti so strednou mierou rizika. (pozri časť Identifikácia možných rizík a priradenie miery rizika tohto dokumentu).

*T 8.1 Vytváranie a realizácia aktívnych politík trhu práce so zreteľom na usmernenia politiky zamestnanosti [[20]](#footnote-20)*

**Splnená na národnej úrovni.** Gestorom je MPSVR SR. Na presadenie aktívnych politík na trhu práce bolo realizovaných viacero opatrení. Zákon č. 96/2013 Z. z., ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vytvára predpoklady na zlepšenie prístupu uchádzačov o zamestnanie a prináša zásadné zmeny   
v realizácii aktívnych politík na trhu práce v oblasti služieb zamestnanosti. Novela zákona   
o službách zamestnanosti výrazne upravuje a sprehľadňuje formálnu spoluprácu príslušných účastníkov aktívnych politík na trhu práce. V priebehu roka 2014 bola uznesením vlády SR schválená Národná stratégia zamestnanosti Slovenskej republiky do roku 2020. Stratégia predstavuje strednodobý, ucelený a vzájomne prepojený systém strategickej podpory zamestnanosti a jej rozvoja a poskytuje medzirezortné riešenia prepojené na tvorbu pracovných miest v jednotlivých sektoroch hospodárstva. Zároveň vytvára koordinujúcu platformu pre procesy založené na tvorbe pracovných miest. Tiež bola zavedená analýza mechanizmov podporujúcich rozvoj zamestnanosti vrátane služieb zamestnanosti. Ďalej bol pripravený návrh projektu na Sieťovanie verejných služieb zamestnanosti a neštátnych služieb zamestnanosti prepájajúceho štátne služby zamestnanosti s neštátnymi službami zamestnanosti. Národný projekt „Sieťovanie a rozvoj verejných služieb zamestnanosti“, Ústredie PSVR realizovalo v roku 2015. Projekt sa realizoval v termíne od 01. 01. 2015 až do 30. 11. 2015. K 31. 10. 2015 bola spracovaná Metodika spolupráce verejných a neverejných poskytovateľov služieb zamestnanosti. Bolo tiež potrebné zabezpečiť systém školení pre zamestnancov verejných služieb zamestnanosti vykonávajúcich personalizované služby, ktorý bol tiež zrealizovaný na základe NP Sieťovanie a rozvoj verejných služieb zamestnanosti, národný projekt bol ukončený v novembri 2015 a  počet vyškolených osôb predstavuje 1 840 zamestnancov. Podmienky EAK boli splnené do 31. 12. 2015, hlásenie o splnení bolo zaslané EK na posúdenie, očakáva sa potvrdenie o splnení zo strany EK.

*T 8.3 Inštitúcie trhu práce sú modernizované a posilnené so zreteľom na usmernenia politiky zamestnanosti*

**Splnená na národnej úrovni.** Gestor, ktorým je MPSVR SR, pôvodne deklaroval splnenie predmetnej EAK. Hodnotenie však bolo zmenené na základe pripomienky EK a po konzultácii   
s CKO. Niektoré z kritérií sú už plnené zákonom č. 96/2013 Z. z. o službách zamestnanosti   
a o zmene a doplnení niektorých zákonov v znení neskorších predpisov, ktorým sa jednoznačne ustanovili úlohy pre celý systém inštitúcií a nástrojov podpory a pomoci účastníkom trhu práce, a to pri:

* hľadaní zamestnania,
* zmene zamestnania,
* obsadzovaní voľných pracovných miest a pri uplatňovaní aktívnych opatrení na trhu práce,   
  s osobitným zreteľom na pracovné uplatnenie znevýhodnených uchádzačov o zamestnanie.

Na novelu zákona o službách zamestnanosti nadväzuje aj reforma služieb zamestnanosti   
v prospech posilnenia aktívnych a preventívnych opatrení, čo bezprostredne súvisí aj s potrebou posilnenia kapacít verejných služieb zamestnanosti. Pripravené boli zámery národného projektu „Cesta na trh práce“, ktorým sa navýšia počty osôb o 100 odborných poradcov v menej rozvinutých regiónoch (predpoklad 12 okresov SR). Zámer NP bol dňa 15. 12. 2015 schválený na rokovaní Komisie pre PO 2, 3 a 4 pri Monitorovacom výbore OP Ľudské zdroje. Do konca roka 2015 mala byť EAK splnená, oznam o splnení bol zaslaný EK na posúdenie, čaká sa na potvrdenie o splnení zo strany EK.

*T 9.1 Existencia a vykonávanie národného strategického politického rámca pre znižovanie chudoby, ktorý je zameraný na aktívne začlenenie osôb vyčlenených z trhu práce, so zreteľom na usmernenia politiky zamestnanosti*

**Čiastočne splnená.** Gestor, ktorým je MPSVR SR, zrealizoval národný projekt *Národnej rámcovej stratégie sociálneho začlenenia a boja proti chudobe*. Stratégia vychádza   
z analytickej časti zo zdrojov EÚ SILC, vybraných štatistických zisťovaní a iných zdrojov. Národná rámcová stratégia je v súlade s Národným programom reforiem SR a ďalšími strategickými dokumentmi, ako napríklad Stratégia deinštitucionalizácie systému sociálnych služieb a náhradnej starostlivosti. Dokument Národná rámcová stratégia podpory sociálneho začlenenia a boja proti chudobe vláda SR na svojom zasadnutí schválila uznesením vlády SR č. 301/2015 zo dňa 03. 06. 2015. Do konca roka 2015 malo byť zavedené opatrenie „poskytnutie podpory príslušným zainteresovaným stranám pri predkladaní žiadostí o projekty a pri vykonávaní a riadení vybraných projektov“, kde prišlo k posunu termínu, je potrebné vypracovať ešte riadiacu dokumentáciu, potom môže byť plnenie kritéria vyhodnotené ako splnené. EAK by mala byť splnená 31. 03. 2016. V súčasnosti prebieha komunikácia s Európskou komisiou o znení plnenia správy.

*T 9.2 Je zavedený národný strategický politický rámec integrácie Rómov[[21]](#footnote-21)*

**Splnená na národnej úrovni.** Gestorom je MV SR. Uznesením vlády SR č. 1/2012 bola schválená „Stratégia SR pre integráciu Rómov do roku 2020“ (ďalej len „Stratégia“)a Revidovaný národný akčný plán Dekády začleňovania rómskej populácie 2005 – 2015. V uvedenej Stratégiiboli v každej prioritnej oblasti zadefinované konkrétne merateľné ukazovatele. Zároveň boli zadefinované postupy monitorovania a hodnotenia. S cieľom získať dostupné informácie a spracovať komplexnú databázu údajov pre efektívnu realizáciu politík smerujúcich k zlepšeniu postavenia Rómov na Slovensku bol vytvorený Atlas rómskych komunít 2004. Zohľadňujúc rastúcu požiadavku na monitorovanie a evaluáciu verejných politík cielených na túto skupinu obyvateľov, bolo vypracované v roku 2013 nové vydanie Atlasu rómskych komunít 2013. V rámci interných kapacít MV SR bol vytvorený návrh štandardizovanej podoby monitorovacích a hodnotiacich správ, ktorý bol konzultovaný so zástupcami mimovládnych organizácií a UNDP. Bol vypracovaný metodický dokument pre proces monitorovania, hodnotenia a evaluácie vnútroštátnej stratégie pre integráciu Rómov. EAK je ku dňu 31. 12. 2015 splnená, čaká sa na verifikáciu z EK.

*T 9.3 Zdravie[[22]](#footnote-22)*

**Splnená na národnej úrovni.** Gestor, ktorým je MZ SR, pripravil dokument Strategický rámec starostlivosti o zdraviepre roky 2013 – 2030, ktorý schválila vláda SR dňa 18. 12. 2013. Dokument obsahuje samostatnú kapitolu, ktorá uvádza základné priority a opatrenia SR, ktoré reflektujú potrebu zlepšenia prístupu ku kvalitným zdravotným službám a zvýšenia efektivity slovenského zdravotníctva. Kľúčovými prioritnými oblasťami sú - podpora integrovanej ambulantnej zdravotnej starostlivosti, inovatívna modernizácia ústavnej zdravotnej starostlivosti, zlepšenie intervencií v oblasti verejného zdravia. Opatrenia (čiastkové stratégie/nástroje zmeny) na zlepšenie prístupu k zdravotným službám sú najmä: integrácia ambulantnej zdravotnej starostlivosti (s dôrazom na primárnu starostlivosť), eHealth, rezidentské programy, tvorba a inovácia klinických a preventívnych postupov, program   
na podporu zdravotného stavu marginalizovaných rómskych komunít (program zdravotných asistentov), programy v oblasti nemedicínskej prevencie. Bol vypracovaný *Popis* *systému monitorovania a kontroly plnenia úloh Strategického rámca starostlivosti o zdravie pre roky 2014 – 2030,* ďalej boli *v*ypracované čiastkové realizačné stratégie v oblasti verejného zdravia, znižovania spotreby liekov a zvyšovania efektívnosti farmakoterapie ako aj elektronického zdravotníctva. Čiastkové realizačné stratégie boli 30. 06. 2015 zaslané EK na posúdenie. Dňa 02. 12. 2015 sa konalo pracovné stretnutie zástupcov RO pre OP ĽZ a zástupcu EK. Na stretnutí bol dohodnuté opätovné zaslanie Informácie o splnených kritériách (akciách) EAK 9.3, a následné nahratie do systému SFC2014. EK zašle oficiálne stanovisko k plneniu EAK po nahratí odpočtu EAK do systému SFC2014.

*T 10.1 Predčasné ukončovanie školskej dochádzky*

**Splnená na národnej úrovni.** Gestor je MŠVVŠ SR. Predmetom EAK je zavedenie systému   
na zhromažďovanie a analýzu údajov a informácií o predčasnom ukončovaní školskej dochádzky na príslušných úrovniach. Zavedenie Rezortného informačného systému malo byť podľa termínu v OP dňa 30. 06. 2014. Termín bol posunutý na september 2015 z dôvodu,   
že k 31.12.2014 neboli vykonané všetky potrebné aktivity nevyhnutné pre ostrú prevádzku. Zavedením RIS by mala byť EAK splnená. Plný prechod systému RIS do prevádzky bol spustený 15. 09. 2015, gestor uviedol v akčnom pláne splnenie posledného kritéria na národnej úrovni. V súčasnosti sa čaká na pripomienkové konanie Európskej komisie.

*T 10.2 Vyššie vzdelávanie [[23]](#footnote-23)*

**Čiastočne splnená.** Gestor MŠVVŠ SR. V rámci EAK bol čiastočne zavedený národný strategický politický rámec pre terciárne vzdelávanie. Do konca roka 2015 mal byť schválený vládou SR návrh Národného strategického politického rámca pre oblasť vysokého školstva na roky 2014 - 2020. Do konca septembra 2015 mala byť vypracovaná analýza získavania prierezových zručností v študijných programoch, ktoré sú predmetom komplexnej akreditácie činností od roku 2014. Z dôvodu administratívnej náročnosti a komplexnosti vypracovania predmetného dokumentu prišlo k posunu termínu do 31. 03. 2016. Je tiež potrebné dopracovať Akčné plány realizácie, ktoré budú vychádzať z cieľov Koncepcie informatizácie a digitalizácie rezortu školstva s výhľadom do roku 2020. Splnenie EAK sa predpokladalo do konca roka 2015. Termín schválenia návrhu národného strategického politického rámca pre oblasť vysokého školstva na roky 2014 - 2020 vládou SR bol posunutý v následnosti na prebiehajúce sfinalizovanie predmetného dokumentu zo strany MŠVVaŠ SR, ktoré v súčasnosti zapracováva pripomienky od partnerov z verejnej diskusie. EAK by mala byť splnená do 31. 03. 2016.

*T 10.3 Celoživotné vzdelávanie*

**Splnená na národnej úrovni.** Gestorom je MŠVVŠ SR. Podpora celoživotného vzdelávania, rozširovanie zručností a zabezpečenie partnerstva so zainteresovanými stranami je zabezpečené prostredníctvom „*Stratégie celoživotného vzdelávania 2011*“ prijatej uznesením vlády SR   
č. 657/2011 a akčného plánu plnenia stratégie z marca 2012. Od roku 2013 do roku 2015 sa stále implementujú dva kľúčové národné projekty venované oblasti rozvoja vzdelávania dospelých v SR: Tvorba národnej sústavy kvalifikácií a Ďalšie vzdelávanie a poradenstvo pre dospelých, ako nástroj lepšej uplatniteľnosti na trhu práce. Národné projekty boli úspešne ukončené do konca roku 2015. Gestor v akčnom pláne uvádza splnenie kritérií EAK na národnej úrovni.

*T 10.4 Existencia národného, alebo regionálneho strategického politického rámca na zvýšenie kvality a účinnosti odborného vzdelávania a prípravy v medziach článku 165 Zmluvy   
o fungovaní EÚ*

**Splnená na národnej úrovni.** Gestorom je MŠVVŠ SR. Schválením návrhu nového zákona o OVP boli predstavené prvky duálneho vzdelávania (t. j. učebná zmluva medzi žiakom a zamestnávateľom, u ktorého sa žiak pripravuje na povolanie, finančné motivačné stimuly pre zamestnávateľov, ktorí majú záujem vstúpiť do odborného vzdelávania a prípravy, výkon praktickej prípravy žiaka na pracovisku zamestnávateľa, kde finančné náklady na praktickú prípravu hradí zamestnávateľ). Zvyšovanie atraktivity odborného vzdelávania je zabezpečované prostredníctvom zavádzania polytechnickej výchovy na druhom stupni základných škôl v rámci Národného projektu Podpora technickej výchovy na základných školách; ďalej prostredníctvom kariérneho poradenstva v rámci aktivity č. 3 Národného projektu „Rozvoj stredného odborného vzdelávania“, a prostredníctvom projektu „Tvorba Národnej sústavy kvalifikácií“ - vytvorenie kvalifikačných štandardov postavených na vzdelávacích výstupoch a hodnotiacich štandardoch. Národné projekty boli úspešne ukončené do 31. 12. 2015. Gestor v akčnom pláne uvádza splnenie obidvoch kritérií EAK na národnej úrovni.

*T 11 Existencia strategického politického rámca na posilňovanie efektivity verejnej správy členských štátov, vrátane reformy verejnej správy*

**Čiastočne splnená.** Gestor, ktorým je MV SR, zriadil Riadiaci výbor pre koordináciu reformy verejnej správy, prostredníctvom ktorého koordinuje procesy reformy. Jednotlivé vládne orgány a agendy sú zastúpené členmi Riadiaceho výboru a sú zodpovedné za plnenie reformy verejnej správy v rámci svojej pôsobnosti. MV SR koordinovalo vypracovanie dokumentu *„Základné východiská reformy verejnej správy v Slovenskej republike“*, ktorý vzala na vedomie vláda SR dňa 18. 12. 2013. Tento dokument reflektuje záväzok slovenskej vlády realizovať komplexnú, horizontálnu reformu verejnej správy s jasne stanovenými prioritami. Prvá etapa reformy ESO I bola splnená a prispela k zrušeniu krajskej úrovne špecializovanej miestnej správy a integrovaniu krajských školských úradov, krajských stavebných úradov a územných vojenských správ do obvodných úradov v sídlach krajov. Druhá etapa reformy ESO II bola splnená a viedla k vytvoreniu 72 okresných úradov, ako integrovaných miestnych orgánov štátnej správy, čo tiež priamo prispieva k zjednodušeniu a zlepšeniu efektivity verejnej správy. Tretia etapa ESO III je v procese implementácie. V rámci tejto etapy majú byť integrované do okresných úradov ďalšie špecializované miestne orgány štátnej správy (regionálne veterinárne a potravinové správy, regionálne úrady verejného zdravotníctva a úrady práce, sociálnych vecí a rodiny).

MV SR v spolupráci so zainteresovanými partnermi zadefinovalo „Rámec národnej stratégie reformy verejnej správy“, ktorý obsahuje ciele, priority a míľniky v oblasti VS v jednotlivých segmentoch na nasledujúce obdobie. Prípravu Stratégie koordinoval Riadiaci výbor na koordináciu reformy VS. Spolu so základným rámcom národnej stratégie bol zadefinovaný aj Akčný plán reformy VS, ktorý obsahuje konkrétne opatrenia na dosiahnutie stanovených cieľov spolu s finančnou alokáciou a zodpovednými orgánmi za realizovanie konkrétnych opatrení. Rámec národnej stratégie reformy VS poukazuje na kľúčové existujúce strategické dokumenty a zároveň slúži aj ako mapa, ktorá prispieva k vypracovaniu ďalších relevantných strategických dokumentov v jednotlivých segmentoch reformy VS na národnej úrovni. Dokument bol schválený Riadiacim výborom pre koordináciu reformy VS 15. 12. 2015. Jedná sa o významný strategický dokument, ktorý bude predmetom aj medzirezortného pripomienkového konania a následne by mal byť schválený aj vládou SR. Termín predloženia obidvoch dokumentov na EK je 29. 02. 2016.

V septembri 2014 bola Riadiacim výborom pre koordináciu reformy VS vytvorená špeciálna pracovná skupina pre systém riadenia kvality, ktorá vypracovala „Koncepciu implementácie systémov riadenia kvality (QMS) vo VS“. Pri príprave uvedenej Koncepcie sa vychádzalo zo skúseností z pilotného projektu so zameraním na riadenie kvality a monitorovacie systémy a stanovenie parametrov pre monitorovanie kvality a výkonu miestnej štátnej správy. Spolu s Koncepciou bol vytvorený aj zoznam opatrení týkajúci sa zavedenia a používania už zavedených QMS udržateľným spôsobom. Uvedená Koncepcia spolu so zoznamom opatrení bola schválená Riadiacim výborom pre koordináciu reformy VS 15. 12. 2015.

„Koncepcia modernizácie a stabilizácie súdnictva“ bola predložená na rokovanie vlády SR. Schválená vládou SR bola 08. 07. 2015 a následne zaslaná EK cez SFC. Taktiež bola vypracovaná „Koncepcia rozvoja verejného obstarávania“ a rovnako bola zaslaná EK cez SFC. V pôsobnosti Slovak Business Agency bolo vytvorené Centrum lepšej regulácie; bol zavedený „Akčný plán opatrení, aktivít a nástrojov boja proti korupcii“. Tiež bolo zabezpečené hodnotenie potrieb relevantných aktérov prostredníctvom systémov riadenia kvality (QMS). V októbri 2015 vláda SR schválila Jednotnú stratégiu rozvoja ľudských zdrojov v štátnej správe ako strešný dokument pre zadefinovanie následných koncepčných dokumentov a akčných plánov pripravených v tejto oblasti. Stratégia predstavuje dokument, ktorého cieľom je zabezpečiť politický rámec pre reformu riadenia ľudských zdrojov v štátnej službe v súlade s deklarovanými princípmi štátnej služby. Zároveň bola na úrovni MV SR vypracovaná aj Koncepcia vzdelávania vo VS, ktorá okrem oblasti vzdelávania zamestnancov VS zahŕňa aj koncepciu rozvoja zručností a kompetencií štátnych zamestnancov.

Zároveň so schválením Stratégie rozvoja ľudských zdrojov v štátnej správe prijala vláda SR uznesenie, ktoré zaväzuje Úrad vlády SR predložiť návrh nového Zákona o štátnej službe v termíne do 30. 06. 2016 za účelom zabezpečenia splnenia strategických opatrení vyplývajúcich zo Stratégie riadenia ľudských zdrojov v štátnej službe na roky 2015 – 2020.

V súlade s Akčným plánom pre plnenie EAK v rámci OP EVS bude ešte pripravený Inštitucionálno-metodický návrh pre vyhodnocovanie verejných politík, ktorý bude naviazaný na prípravu štátneho rozpočtu. Tento dokument má byť vypracovaný Inštitútom finančnej politiky (IFP) v termíne do 31. 03. 2016. Cieľom zavedenia tohto typu hodnotenia verejných politík je posilniť koncept hodnoty za peniaze pri tvorbe verejných politík a lepšia strategická alokácia zdrojov.

V súlade s poslednou aktualizáciou Akčného plánu pre plnenie EAK má dôjsť k splneniu EAK prijatím zákona o štátnej službe a to v termíne 30. 06. 2016. Vzhľadom na rozsah a širokú škálu jednotlivých aktivít, najmä s prihliadnutím na problematiku prijatia nového zákona o štátnej službe, bola táto EAK zaradená do oblasti s vysokou mierou rizika.(pozri časť Identifikácia možných rizík a priradenie miery rizika tohto dokumentu).

* 1. Stav plnenia všeobecných EAK

*V 1 Nediskriminácia, V 2 Rodová rovnosť a V 3 Zdravotné postihnutie*

**Čiastočne splnené.** Gestorom je MPSVR SR, ORRRP. Bola vypracovaná Celoštátna stratégia ochrany a podpory ľudských práv v Slovenskej republike. Vypracovaná bola stratégia školenia a informovania zamestnancov zapojených do využívania fondov a následné podanie projektu z OP TP na finančné zabezpečenie školení. Bola vytvorená „Stratégia rodovej rovnosti na roky   
2014 – 2020“, tiež boli zavedené opatrenia na zabezpečenie sledovania vykonávania článku   
9 Dohovoru OSN o právach osôb so zdravotným postihnutím vo vzťahu k EŠIF počas prípravy a vykonávania programov. Do 30. 06. 2016 by mali byť všetky tri EAK na základe údajov z AP splnené.

*V 4 Verejné obstarávanie*

**Čiastočne splnená na národnej úrovni.** Gestorom za transpozíciu a nastavenie mechanizmov implementácie legislatívy je ÚVO. CKO zabezpečuje školiace aktivity pre riadiace   
a sprostredkovateľské orgány ohľadom administratívnych postupov vo verejnom obstarávaní v rámci systému riadenia, ako aj prezentácie často sa opakujúcich nedostatkov a výkladov CKO k metodike týkajúcej sa verejného obstarávania. Úrad sa zameriava na zvýšenie podpory pre subjekty vykonávajúce kontrolu VO. Predmetná činnosť je realizovaná prostredníctvom dohody o spolupráci, ktorá bola podpísaná medzi Úradom vlády Slovenskej republiky ako Centrálnym koordinačným orgánom a úradom a nadobudla účinnosť 17. 07. 2015. V oblasti legislatívy bol prijatý nový zákon o verejnom obstarávaní, ktorý transponuje novoprijaté smernice EÚ do právneho poriadku Slovenskej republiky. Zákon bol schválený poslancami Národnej rady Slovenskej republiky 18. 11. 2015 a 03. 12. 2015 bol vyhlásený v zbierke zákonov Slovenskej republiky pod číslom 343/2015. Tento zákon nadobudol účinnosť dňom vyhlásenia okrem prvého bodu v článku IV, ktorý nadobúda účinnosť 01. 01. 2016 a okrem článku I až III, ktoré nadobúdajú účinnosť 18. 04. 2016. Novelizáciou zákona sa zavádzajú viaceré postupy a inštitúty, ktoré slúžia k posilneniu súťažného princípu a transparentnosti procesov verejného obstarávania, a to napr. zavedenie centrálnej evidencie referencií jednotlivých uchádzačov využívaných na preukazovanie technickej a odbornej spôsobilosti, obmedzenie pre uzatváranie dodatkov zvyšujúcich cenu plnenia zmluvy, zavedenie zmluvnej podmienky úpravy cien pri opakovanom plnení podľa zmien na trhu, možnosť zrušenia verejného obstarávania, ak neboli predložené viac ako dve ponuky, povinnosť verejného obstarávateľa zverejňovať príslušné informácie a dokumentáciu k verejnému obstarávaniu na svojom profile, zavedenie elektronického trhoviska, vznik Rady ÚVO riešiacej odvolania uchádzačov voči rozhodnutiam o námietkach vydaných ÚVO, zavedenie povinnej certifikácie zariadení a systémov e-aukcie, zavedenie možnosti ex ante kontroly dokumentácie pred jej zverejnením verejným obstarávateľom a zavedenie registra osôb so zákazom účasti vo verejnom obstarávaní.

Pre účely koordinácie bol v Systéme riadenia EŠIF s účinnosťou od 30. 11. 2015 zriadený Koordinačný výbor pre spoluprácu pri kontrole verejného obstarávania, ktorého predsedom je ÚVO. Tento výbor predstavuje odborné fórum pozostávajúce zo zástupcov CKO, ÚVO, certifikačného orgánu, orgánu auditu a riadiaceho orgánu, ktorí zabezpečujú spoločný postup v rámci aplikácie pravidiel verejného obstarávania (spolupráca pri vydávaní metodických výkladov, pokynov a usmernení pre potreby implementácie fondov EÚ). Prvé zasadnutie tohto výboru je plánované na prelome mesiacov január/február, kedy budú prijaté jeho stanovy. Gestor vykazuje splnenie dvoch kritérií na národnej úrovni, plnenie ktorých ešte nebolo verifikované EK, a to opatrenia na zabezpečenie transparentných postupov prideľovania zákaziek a opatrenia na zabezpečenie administratívnej kapacity. Vzhľadom na rozsah a širokú škálu jednotlivých aktivít, ktoré majú byť v rámci EAK splnené, je potrebné venovať tejto EAK náležitú pozornosť. Plnenie prebieha priebežne, podľa posledného odpočtu do 31. 08. 2016.

*V 5 Existencia pravidiel na efektívne uplatňovanie práva Únie o štátnej pomoci v oblasti EŠIF*

**Čiastočne splnená.** Gestorom je Protimonopolný úrad SR, prišlo k presunu kompetencií koordinátora štátnej pomoci z MF SR na Protimonopolný úrad. Bola prijatá novela **zákona o štátnej pomoci**. Zákon bol v NR SR schválený 10. 11. 2015, prezidentom podpísaný   
26. 11. 2015 a následne bol zaslaný na zverejnenie do Zbierky zákonov. Prostredníctvom prijatia predmetného zákona sa dosiahlo najmä:

* posilnenie pôsobnosti koordinátora štátnej pomoci tak, aby jeho stanoviská a pozície boli záväzné pre všetkých poskytovateľov,
* zavedenie povinnosti pre všetkých poskytovateľov požiadať koordinátora štátnej pomoci o stanovisko k návrhom schém pomoci (vrátane ich dodatkov), ako aj o stanovisko   
  pred poskytnutím pomoci ad hoc (štátnej aj minimálnej),
* zadefinovanie schémy pomoci ako záväzného dokumentu, ktorý komplexne upravuje poskytovanie pomoci jednotlivým príjemcom,
* stanovenie povinností pre poskytovateľov pomoci týkajúcich sa zaznamenávania údajov o poskytnutej pomoci a o príjemcoch pomoci do centrálneho registra, aby Slovenská republika mohla plniť požiadavky Európskej komisie v oblasti transparentnosti.

V Slovenskej republike sa cca 90 % štátnej pomoci poskytuje prostredníctvom **schém pomoci**. MF SR ako koordinátor štátnej pomoci vytvorilo štandardizovanú štruktúru schém pomoci, ktorá sa používa pre všetky schémy pomoci. Kontrola kumulácie pomoci, dodržanie povinnosti "Deggendorf", ako aj sledovanie minimálnej pomoci na úrovni jediného podniku budú posilnené zriadením centrálneho IT registra pre štátnu pomoc. Tieto požiadavky boli premietnuté   
do funkčnej špecifikácie nového informačného systému. Evidencia minimálnej pomoci   
sa u koordinátora štátnej pomoci (MF SR) realizuje prostredníctvom IS SAMA.   
V súčasnosti je do IS SAMA umožnený prístup len koordinátorovi štátnej pomoci, ktorý   
na základe písomných oznámení poskytovateľov/príjemcov minimálnej pomoci vkladá   
do informačného systému údaje o poskytnutí/prijatí minimálnej pomoci. IS SAMA v súčasnej podobe slúži na kontrolu, či sa novou pomocou nepresiahne strop minimálnej pomoci. V súlade s novým zákonom o štátnej pomoci a nadobudnutím jeho účinnosti od 01. 01. 2016, bude zriadený centrálny register na evidenciu minimálnej pomoci a štátnej pomoci. Koordinátor štátnej pomoci s účinnosťou od 01. 01. 2015 zriadil centrálne webové sídlo ([www.statnapomoc.sk](http://www.statnapomoc.sk)), na ktorom sú zverejňované najmä aktuálne informácie z oblasti štátnej pomoci, legislatíva EÚ, správy o poskytnutej štátnej pomoci, prehľady schém štátnej a minimálnej pomoci, metodické usmernenia a formuláre pre poskytovateľov pomoci. V rámci zavedenia opatrení na odbornú prípravu zamestnancov boli vykonané rôzne školenia, zaviedol sa systém šírenia a výmeny informácií pre všetkých zamestnancov zodpovedných za uplatňovanie pravidiel o štátnej pomoci, bola zavedená stratégia odbornej prípravy pre nové pravidlá štátnej pomoci. Doplnenie administratívnych kapacít bude vykonané najneskôr do konca marca 2016 v rámci presunu kompetencií koordinátora štátnej pomoci z Ministerstva financií SR na Protimonopolný úrad SR. Celá EAK by mala byť splnená v marci 2016.

*V 6 Existencia pravidiel na efektívne uplatňovanie právnych predpisov Únie v oblasti životného prostredia, týkajúcich sa EIA a SEA*

**Splnená na národnej úrovni.** Gestorom je MŽP SR. Bol odstránený transpozičný deficit vo vzťahu k smernici EP a Rady 2011/92/EÚ o posudzovaní vplyvov určitých verejných a súkromných projektov na životné prostredie a to prijatím zákona č. 314/2014 Z. z., ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Tiež boli prijaté metodické usmernenia postupu príslušných orgánov pre posudzovanie vplyvov v „prechodnom“ období (do schválenia a nadobudnutia účinnosti príslušných legislatívnych úprav). Komisia zaslala súhlasné stanovisko a potvrdila splnenie opatrenia na zabezpečenie účinného uplatňovania smerníc EIA a SEA. K splneniu EAK EIA/SEA bolo potrebné ukončiť školenia reflektujúce príslušné legislatívne úpravy. Školenia, prostredníctvom ktorých bolo zabezpečené vyškolenie všetkých orgánov štátnej správy, ktoré plnia povinnosti na úseku posudzovania vplyvov na životné prostredie, boli vykonané do konca roku 2015, čím bolo predmetné kritérium splnené do stanoveného termínu k 31. 12. 2015.

*V 7 Existencia štatistického základu potrebného na uskutočnenie hodnotení pre posúdenie účinnosti a vplyvu programov. Existencia systému ukazovateľov výsledkov nevyhnutných   
pre výber opatrení, ktoré čo najúčinnejšie prispievajú k dosiahnutiu želaných výsledkov,   
pre monitorovanie pokroku, pri dosahovaní výsledkov a vykonanie posúdenia vplyvu*

**Čiastočne splnená.** EAK je programovo špecifická, jej plnenie je smerom k EK a CKO vykazované riadiacimi orgánmi, za tých istých podmienok vykazovania ako tematické EAK. Každý subjekt zodpovedný za prípravu OP zabezpečí, aby v súvislosti s vypracovaním návrhu OP boli splnené jednotlivé opatrenia na zabezpečenie včasného zhromaždenia a konsolidácie štatistických údajov s prvkami ako identifikácia zdrojov a mechanizmov na zaručenie validácie štatistických údajov, na uverejnenie konsolidovaných údajov a ich sprístupnenie verejnosti. Ďalej RO zabezpečí účinný systém ukazovateľov výsledkov vrátane výberu ukazovateľov výsledkov pre každý program poskytujúci informácie o tom, čo motivuje výber politických opatrení financovaných programom ďalej zabezpečí vypracovanie samostatného dokumentu obsahujúceho opis systémov monitorovania a hodnotenia na úrovni príslušného OP. Nasledujúce nevyhnutné kroky, ktoré sa uskutočnia, je prijatie adekvátnych opatrení na uchovávanie dát v elektronickej podobe, nastavenie pravidiel pre dodržiavanie ustanovení o ochrane osobných údajov, ako aj identifikácia nositeľov údajov potrebných pre sledovanie dosahovania ukazovateľov na úrovni jednotlivých OP a uzavretie dohôd o spolupráci s relevantnými subjektmi.

Plnenie na úrovniach jednotlivých OP sa priebežne odpočtuje. Informácia o splnení kritéria ako aj EAK samotnej bola do konca roku 2015 zaslaná Európskej komisii cez SFC od subjektov zodpovedných za OP VaI[[24]](#footnote-24), OP ĽZ[[25]](#footnote-25), OP II a čaká sa na verifikáciu.

Záver

EAK v súvislosti s programovým obdobím 2014 – 2020 predstavujú efektívny nástroj na zlepšenie kvality verejných výdavkov a súčasne motivujú členské štáty, aby prostredníctvom politiky súdržnosti efektívne napĺňali ciele stratégie Európa 2020. Pre Slovenskú republiku predstavujú základný predpoklad pre efektívnu a účinnú implementáciu jednotlivých operačných programov naprieč rôznymi sektormi,  a tým aj pre napĺňanie cieľov stratégie Európa 2020, to znamená, že predstavujú  súbor opatrení, ktoré je potrebné prijať na úrovni členského štátu a zabezpečiť tak súlad s legislatívou EÚ, aby sa primárne predišlo chybovosti projektov a zefektívnila sa ich implementácia.

Európska komisia môže v zmysle článku 19 nariadenia Európskeho parlamentu a Rady (EÚ) č. 1303/2013 pri nenaplnení niektorej z EAK do termínu 31. 12. 2016 pristúpiť k pozastaveniu platieb pre operačné programy, respektíve časti programu v závislosti od oblasti, ktorá vykazuje nedostatky. V prípade potreby môže rozhodnúť o pozastavení všetkých alebo len časti priebežných platieb určených na príslušnú prioritu tohto programu do dokončenia opatrení, aby nedošlo k vážnemu negatívnemu vplyvu na účinnosť a efektívnosť v dosahovaní konkrétnych cieľov dotknutej priority. V oboch prípadoch je rozsah pozastavenia primeraný s prihliadnutím na opatrenia, ktoré sa majú uskutočniť, a základný rizikový kapitál. Vyššie uvedené sa neuplatní v prípade dohody medzi Komisiou a členským štátom o nepoužiteľnosti EAK, alebo skutočnosti, že ex ante kondicionality sa splnili, ako sa uvádza v schválenom programe a PD SR, alebo v prípade, keď Komisia nevyjadrí svoje pripomienky v lehote 60 dní od predloženia správy vo výročnej správe o vykonávaní OP. K celkovému vyhodnoteniu plnenia EAK Európska komisia pristúpi až po doručení výročných správ o vykonávaní operačných programov  v júni 2017.

S cieľom vyhnúť sa riziku rozhodnutia o pozastavení platieb zo strany Európskej komisie je v záujme Slovenskej republiky, aby gestori jednotlivých EAK plnili jednotlivé kritéria v termínoch, ku ktorým sa zaviazali v akčných plánoch a to bez zbytočných omeškaní. V sledovanom období Európska komisia viackrát vyjadrila znepokojenie nad posunmi termínov plnenia niektorých EAK. Je preto potrebné, aby všetky zainteresované strany, ktoré sa podieľajú na plnení EAK, venovali tejto problematike náležitú pozornosť a svojim konaním sa snažili prispieť k čo možno najefektívnejšiemu plneniu nevyhnutných preddefinovaných kritérií   
v termíne najneskôr do 31. 12. 2016.

1. T – tematická EAK, V – všeobecná EAK [↑](#footnote-ref-1)
2. Gestor neuviedol termín plnenia. [↑](#footnote-ref-2)
3. Gestor vykazuje splnenie EAK na NÚ k 22.12.2015, zaslané EK cez SFC, verifikácia zo strany EK zatiaľ neprebehla. [↑](#footnote-ref-3)
4. Gestor vykazuje splnenie EAK na NÚ k 31.12.2015, zaslané EK cez SFC, verifikácia zo strany EK zatiaľ neprebehla. [↑](#footnote-ref-4)
5. Gestor vykazuje splnenie EAK na NÚ k 01.01.2016, zaslané EK cez SFC, verifikácia zo strany EK zatiaľ neprebehla. [↑](#footnote-ref-5)
6. Gestor vykazuje splnenie EAK na NÚ k 31.12.2015, zaslané EK cez SFC, verifikácia zo strany EK zatiaľ neprebehla. [↑](#footnote-ref-6)
7. Gestor vykazuje splnenie EAK na NÚ k 31.12.2015, zaslané EK cez SFC, verifikácia zo strany EK zatiaľ neprebehla. [↑](#footnote-ref-7)
8. EAK je k 31.12.2015 splnená a verifikovaná zo strany EK k 25.01.2016. [↑](#footnote-ref-8)
9. EAK je k 31.12.2015 splnená a verifikovaná zo strany EK k 25.01.2016. [↑](#footnote-ref-9)
10. Gestor vykazuje splnenie EAK na NÚ k 15.09.2015, zaslané EK cez SFC(14.01.20016)verifikácia zo strany EK zatiaľ neprebehla. [↑](#footnote-ref-10)
11. V poslednom odpočte AP z 15.02.2016, gestor informuje o posune termínu z 31.03.2016 na 30.06.2016 [↑](#footnote-ref-11)
12. Gestor v akčnom pláne uvádza splnenie kritérií EAK na národnej úrovni. [↑](#footnote-ref-12)
13. Gestor v akčnom pláne uvádza splnenie kritérií EAK na národnej úrovni. [↑](#footnote-ref-13)
14. Gestor vykazuje splnenie dvoch kritérií na národnej úrovni, verifikovanie plnenia zo strany EK zatiaľ neprebehlo. [↑](#footnote-ref-14)
15. Gestor vykazuje splnenie EAK na NÚ k 31.12.2015, zaslané EK cez SFC(13.01.20016)verifikácia zo strany EK zatiaľ neprebehla. [↑](#footnote-ref-15)
16. V prípade, že gestor vyhodnocuje EAK ako splnenú, ale verifikácia zo strany EK neprebehla, EAK je vyhodnotená ako splnená na **národnej úrovni (NÚ)** . Vyhodnotenie bolo zaslané Komisii a na verifikáciu sa čaká. [↑](#footnote-ref-16)
17. Gestor vykazuje EAK ako splnenú, zaslané cez SFC - Materiál bol schválený uznesením vlády SR č. 3/2016 dňa 13. 01. 2016 [↑](#footnote-ref-17)
18. Gestor vykazuje EAK ako splnenú, zaslané cez SFC - Vodný plán Slovenska bol schválený uznesením vlády SR č. 6/2016 dňa 13.1.2016 [↑](#footnote-ref-18)
19. Gestor vykazuje EAK ako splnenú, k 01. 01. 2016, zaslané cez SFC [↑](#footnote-ref-19)
20. Kritéria EAK boli splnené do 31.12.2015, hlásenie o splnení bolo zaslané EK na posúdenie, očakáva sa potvrdenie o splnení zo strany EK. [↑](#footnote-ref-20)
21. EK zaslala verifikáciu o splnení EAK T 9.2 Politika začlenenia Rómov 25.01.2016. [↑](#footnote-ref-21)
22. EK zaslala verifikáciu o splnení EAK T 9.3 Zdravie 25.01.2016. [↑](#footnote-ref-22)
23. V poslednom odpočte AP z 15.02.2016, gestor informuje o zmene termínu z 31.03.2016 na 30.06.2016 [↑](#footnote-ref-23)
24. Predložené EK na posúdenie 30.12.2015 [↑](#footnote-ref-24)
25. EAK 7 Štatistické systémy na úrovni OP ĽZ bola verifikovaná komisiou 25. 01. 2016 [↑](#footnote-ref-25)